《次韵瑾子过梁山泺三十韵》
元代·袁桷

大野猪东原，狂澜陋左里。交流千寻峰，会合百谷水。

量深恣包藏，神静莫比拟。碧澜渺无津，绿树失其涘。

扬帆鸟东西，击楫鸥没起。长桥篙师歌，短渡贩客止。

天平云覆幕，湾回路成砥。鹰坊严聚屯，渔舍映渚沚。

柳丝翠如织，荇带组交薿。出日浮钲金，明霞纡绶紫。

一歃浇肠回，三颒慰颡泚。高桅列鱼贯，远吹生凤觜。

前奔何无休，后进复不已。绕如林乌旋，疾若坂马驶。

飘飘愧陈人，历历见遗趾。流移散空洲，崛强寻故垒。

波清凫聚阵，日落鱼会市。土屋危可缘，草广突如峙。

莲根涨新圩，蒲芽护荒坻。水花碧团团，云叶白迤迤。

浚修出飞泉，阐辟搜故址。缅思重华帝，允属夏后氏。

彝伦著箕畴，伟功传迁史。目力渺无穷，行迹端可纪。

前村捋柔桑，沃壤接良耜。馀芳锦堆烂，宿麦翠围侈。

乃知东鲁儒，终作中朝士。养源汇滉瀁，包荒纳遐迩。

驱驰屡经过，感叹复慰喜！南还幸遂愿，永雪洗耳耻。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。